केरल में Coronavirus के 4,584 नए मामले आए, 14 मरीजों की मौत
केरल में कोविड-19 के 4,584 नए मामले आने के साथ ही राज्य में बृहस्पतिवार तक संक्रमित हुए लोगों की कुल संख्या 10.21 लाख हो गई है। राज्य सरकार के अनुसार, संक्रमण से और 14 लोगों की मौत होने के साथ ही कोरोना वायरस संक्रमण से मरने वालों की संख्या 4,046 हो गई है।
तिरुवनंतपुरम: केरल में कोविड-19 के 4,584 नए मामले आने के साथ ही राज्य में बृहस्पतिवार तक संक्रमित हुए लोगों की कुल संख्या 10.21 लाख हो गई है। राज्य सरकार के अनुसार, संक्रमण से और 14 लोगों की मौत होने के साथ ही कोरोना वायरस संक्रमण से मरने वालों की संख्या 4,046 हो गई है। पिछले 24 घंटे में 5,193 लोग संकमण मुक्त हुए हैं। 60,178 लोगों का कोविड-19 का इलाज चल रहा है। स्वास्थ्य मंत्री के के शैलजा ने बताया कि कोरोना वायरस के नए प्रकार से संक्रमित पाए गए लोगों में ब्रिटेन से लौटे दो लोग भी शामिल हैं। उन्होंने बताया कि नए मरीजों में 26 स्वास्थ्यकर्मी भी शामिल हैं। अभी तक कुल 9,56,935 लोगों को ही इलाज के बाद छुट्टी मिली है। राज्य में संक्रमण की दर 6.79 प्रतिशत है।इस बीच केन्द्रीय स्वास्थ्य मंत्रालय ने बताया कि कोविड-19 टीकाकरण के मामले में अमेरिका और इंग्लैंड के बाद भारत, दुनिया भर में तीसरे स्थान पर है। मंत्रालय ने बताया कि बृहस्पतिवार की सुबह आठ बजे तक देश भर में 94 लाख से ज्यादा स्वास्थ्यकर्मियों और कोरोना योद्धाओं को कोविड-19 का टीका लगाया जा चुका है।उसने कहा कि कोविड-19 संक्रमण के दर में भी पिछले सात दिनों में लगातार कमी आयी है। एक फरवरी को यह 1.89 प्रतिशत थी जो गिर कर बृहस्पतिवार को 1.69 प्रतिशत रह गयी। प्रांतों से प्राप्त रिपोर्ट के अनुसार, 18 फरवरी को सुबह आठ बजे तक 1,99,305 टीकाकरण सत्रों में टीके की कुल 94,22,228  खुराक के इंजेक्शन लाभार्थियों को लगाये गये हैं। इनमें 61,96,641 स्वास्थ्यकर्मी (पहली खुराक), 3,69,167 स्वास्थ्यकर्मी (दूसरी खुराक) और 28,56,420 कोरोना योद्धा (पहली खुराक) शामिल हैं। मंत्रालय ने बताया कि देश में 16 जनवरी से शुरू हुए कोविड-19 टीकाकरण अभियान के 28 दिन पूरे होने के बाद 13 फरवरी से उन लोगों को टीके की दूसरी खुराक का इंजेक्शन लगना शुरू हो गया है जिन्होंने कम से कम 28 दिन पहले पहली खुराक ली थी। कोरोना योद्धाओं का टीकाकरण दो फरवरी से शुरू हुआ। टीकाकरण के 33वें दिन (18 फरवरी) को 7,932 सत्रों में टीके के  4,22,998 खुराक के इंजेक्शन लगाए गए। इनमें से 3,30,208 लोगों को पहली खुराक जबकि 92,790  लोगों को टीके की दूसरी खुराक दी गई। मंत्रालय ने बताया कि टीके की दूसरी खुराक लेने वालों में से 58.20 प्रतिशत लोग सात राज्यों से हैं। अकेले कर्नाटक में 14.74 प्रतिशत (54,397 खुराक) इंजेक्शन लगे हैं। मंत्रालय ने बताया कि बृहस्पतिवार तक करीब 1.06 करोड़ (1,06,56,845) लोग संक्रमण मुक्त हुए हैं।